<classify> WAFANYABIASHARA wadogo, madereva wa bajaji, baba na mama lishe wanaofanya biashara karibu na maeneo yatakakofanyika maadhimisho ya Maonesho ya Nne ya Wiki ya Viwanda ya Jumuiya ya Maendeleo Kusini mwa Afrika Sadc, Dar es Salaam, wamesema wapo tayari kuupokea ugeni wa mkutano huo na wamejipanga kwa huduma nzuri.Maonesho hayo yatafunguliwa na Rais John Magufuli Jumatatu ijayo na kufungwa Agosti 8 na Rais wa Zanzibar, Dk Ali Mohamed Shein. Zaidi ya wafanyabiashara, taasisi, wajasiriamali na wawekezaji wenye viwanda 900 wa Kitanzania na wageni wamejiandikisha kushiriki maonesho hayo. Kwa nyakati tofauti wakizungumza na gazeti hili wiki hii, wamesema wamesikia kupitia vyombo vya habari na baadhi ya viongozi wamewafuata na kuwaeleza kuhusu ugeni wa mkutano huo wa SADC pamoja na kwamba hawaingii kwenye maonesho, wamejipanga kupeperusha vyema bendera ya Tanzania katika eneo lao la kazi.Sisi wenyewe hapa kwanza tumejipanga kuuza chakula katika mazingira ya usafi kuanzia mavazi yetu, vyombo vya kupikia na vya kulia chakula. Tutafanya usafi wa nguvu Ijumaa na Jumamosi ili Jumapili tumalizie kujipanga tayari kwa ugeni wa Jumatatu, alisema Amos Biseko anayeuza viwanywaji karibu na ukumbi wa Karimjee.Kwa upande wake, Innocent Alex anayeuza viazi vya kukaanga, maarufu chipsi, alisema kwa anatafuta mahali pa kukopa fedha ili kuongeza mtaji kwani kwa namna alivyosikia, wageni watakuwa zaidi ya 1,000 na ana uhakika watahitaji chakula.Alisema binafsi anamshukuru Mungu na Serikali kwa kuandaa na kuwezesha mkutano huo kufanyika nchini kwani atafanya biashara zaidi ya ilivyo sasa na ataboresha maisha yake. Hii ni fursa. Nimezungumza na mwenzangu alimtaja jina Alex Ernest na tumekubaliana kununua vifaa vipya kama kofia na sahani chache, nguo zetu tutaziandaa vizuri na tutakuwa tunavaa sare ili tupendeze na kuvutia wateja, alisema Alex. Naye mama lishe, Aisha Mohamed, alisema atahakikisha mazingira yanakuwa safi na atapika chakula kizuri na kitamu mpaka wageni wakahadithie wakirudi nchini mwao. Alizungumza kwa niaba ya madereva wenzake wa bajaji zinazofanya safari kati ya Kariakoo na Posta, Juma Mwalugilo alisema amefurahia ujio wa mkutano huo kwa kuwa pamoja na kupata fedha kwa kubeba abiria, atajifunza maisha na utamaduni mbalimbali. Mwalugilo alisema SADC kufanyika Tanzania ni fursa kubwa kwao kwa kuwa wageni ni wa Watanzania wote akiwamo na yeye na kutokana na hilo aliwasihi madereva wenzake wasiwatoze wageni fedha nyingi bali wabaki na bei za kawaida ili wapate abiria wengi.Niwasihi wenzangu tusiweke tamaa mbele. Huu ni mkutano wetu sote, tuiangalie kwanza Tanzania na sifa njema iliyopo, tusiwanyanyase wakaenda kutusema vibaya huko kwao, tuoneshe upendo na uungwana wetu, alisisitiza Juma. Katika eneo la Karimjee juzi na jana, mafundi walikuwa wakiendelea kufunga vibanda kwa ajili ya wajasiriamali, wenye viwanda na wafanyabiashara wataonesha bidhaa zao katika Wiki ya Viwanda inayoaanza Agosti 5 hadi 8. Fundi Vasko Simon alisema wanaendelea vizuri kufunga vibanda na wana uhakika leo Ijumaa kazi hiyo itakuwa imekamilika.  <topic>: KITAIFA 